ฮั่งเส็งปิดทะยาน 3.28% รับตลาดหุ้นจีนพุ่ง
ฮั่งเส็งปิดทะยาน 3.28% รับตลาดหุ้นจีนพุ่ง
8 ก.ย. 2558

ดัชนีฮั่งเส็งตลาดหุ้นฮ่องกงปิดตลาดทะยานขึ้นในวันนี้ โดยดัชนีฮั่งเส็งเพิ่มขึ้น 675.52 จุด หรือ 3.28% ปิดวันนี้ที่ 21,259.04 จุด โดยได้รับปัจจัยบวกจากดัชนีเซี่ยงไฮ้คอมโพสิตตลาดหุ้นจีนที่ปิดพุ่งขึ้นเกือบ 3% จากแรงซื้อที่เข้าหนุนหุ้นกลุ่มการเงินและเทคโนโลยี แม้ว่าก่อนหน้านี้จีนจะเปิดเผยข้อมูลการค้าที่อ่อนแอก็ตาม
ทั้งนี้ สำนักงานศุลกากรจีนเปิดเผยในวันนี้ว่า การค้าต่างประเทศของจีนในเดือนส.ค.ปรับตัวลง 9.7% เมื่อเทียบรายปี สู่ระดับ 2.04 ล้านล้านหยวน (3.208 แสนล้านดอลลาร์) ซึ่งเป็นการปรับตัวลงรุนแรงมากขึ้นหลังจากที่หดตัว 8.8% ในเดือนก.ค.
การส่งออกในเดือนส.ค.ลดลง 6.1% เทียบรายปี แตะ 1.2 ล้านล้านหยวน หลังจากร่วงลง 8.9% ในเดือนก.ค. ขณะที่การนำเข้าในเดือนส.ค.ร่วงลง 14.3% มาอยู่ที่ 8.361 แสนล้านหยวน หลังจากลดลง 8.6% ในเดือนก.ค.